Pro Regno is 5 jaar oud ! – Januarie 2015 | Pro Regno
Posted by: proregno | January 26, 2015
Pro Regno is 5 jaar oud ! – Januarie 2015
Die Pro Regno blog is hierdie maand 5 jaar oud (ons het begin in Januarie 2010), waarvoor ons baie dankbaar is vir die Here se seëning in hierdie tyd:
– 93 artikels/inskrywings is gepubliseer van verskillende skrywers en onderwerpe in 2014 (504 in totaal vanaf 2010).
– daar was van Januarie 2014 tot vandag 32 123 besoeke gewees (oor die 6000 in hierdie maand, vanweë GKSA algemene sinode 2015).
– die besigste dag was 13 Januarie 2015, met 802 besoeke.
Die skrywes/artikels wat die meeste besoeke ontvang het, is:
– GKSA Sinode: 13 Januarie 2015 (dag 7) en ‘n paar ander dae van die sinode
– Begrafnispreek: Tannie Anna Malan
– Dans en kleredrag
– Vernietig die kerk in vier eenvoudige stappe
– Dr. Willie Marais (1929-2014) – VDM !
– Oscar, geweld teen vrouens en kindermishandeling
Tydens Pro Regno se verjaarsdag jaarliks in Januarie, vra ek vir enige vrywillige donasies vir die opbou en bevordering van hierdie blog. Dit is ‘n gratis blog om te lees, daar is egter wel eenmalige jaarlikse kostes om die blog in stand te hou en verder uit te bou, en daar gaan ook heelwat tyd en kragte in om die artikels beskikbaar te stel. ‘n Besonderse woord van dank ook aan die GK Bet-el wat ‘n bedieningsooreenkoms met my gemeente het (GK Carletonville), en deel daarvan is dat ek ook tyd aan hierdie taak kan afstaan.
Om te skryf is nie ‘n keuse nie, maar ‘n roeping, in navolging van Totius se woorde:
“Die Pelagiaan, Remonstrant en Metodis het ‘n keuse, maar die Gereformeerde het ‘n roeping.”
Sien Jer.20:9; 1 Kor.9:16.
Die doen van die woorde, is die moeilike deel, en daarom besef ek dat my oproepe van vermaninge is eerstens teen my eie swakhede en sonde gerig (1Tim.1:15). Maar ek deel graag met medegelowiges die goeie stryd waartoe ons geroep word (1Tim.6:12 ev), waaroor ek ook afgelope Sondag gepreek het by die geleentheid van my oudste dogter, Joanette se belydenisaflegging.:
Stry die goeie stryd van die geloof, gryp na die ewige lewe, waartoe jy ook geroep is en die goeie belydenis voor baie getuies afgelê het. – 1 Tim.6:12
Baie dankie vir u ondersteuning. Ek is nou (gelukkig) nie ‘n gewilde of berugte Charlie Hebdo skrywer nie, maar die volgende woorde moet vir ons almal ‘n motivering wees om te skryf tot sy eer, ook in hierdie tye:
“As jy die wêreld wil verander, neem jou pen op” – Maarten Luther
Dit is ‘n groot verantwoordelikheid en genade voorreg om te kan skryf in diens van sy Koninkryk, ook dat daar gelowiges is wat nog belangstel om saam te lees en te leer (Ps.119:18).
Joanette is 2de van links, saam medegelowige jongmense saam met wie sy haar verbind het om opnuut die goeie stryd van die geloof te stry as belydende lidmaat , 1 Tim.6:12; 2 Tim.2:19-22
Met die hele gesin gaan dit goed en ons is baie dankbaar vir die twee gemeentes waar ons kan dien. Ons kan ook vermeld dat ons danksy die Here se goedheid ‘n seuntjie verwag, DV, in Junie 2015. Ons oudste dogter, Joanette het die afgelope naweek belydenis van geloof gedoen, hier is die preek van hierdie mooi geleentheid waarvoor ons die Here loof en prys:
Teks: 1 Timoteus 6:12,
(ns. die uitnodiging staan nogsteeds: enige skrywers wat graag hier artikels wil publiseer kan my kontak vir verdere inligting by ondergenoemde kontakbesonderhede.)
Slabbert en Dorothea Le Cornu, en kinders:
Joanette, Hannelie, Doret, Mia, Berto, Hilke, Christien (en oppad: Adriaan)
Posted in gesinsaktiwiteite, gesinsfoto's, pro regno admin, pro regno nuus
« GKSA algemene sinode 2015 – my indrukke
VIDA in kerk en wêreld »
In Februarie 2015 sal die GKSA Forum ook 5 jaar oud word.
By: Bouwe van der Eems on January 26, 2015